钦定古今图书集成/明伦汇编/氏族典/第262卷 > 王琚
## 钦定古今图书集成/明伦汇编/氏族典/第262卷 > 王琚

按《唐书王琚传》：“琚，怀州河内人。少孤，敏悟有才略，明
天文象纬。年甫冠，见驸马都尉王同皎，同皎器之。会
谋刺武三思，琚义其为，即与共计。事泄，亡命扬州。睿
宗立，还长安。元宗为太子，间游猎韦杜间，怠休树下。
琚以儒服见，且请过家，太子许之。至所庐，乃萧然窭
陋，坐久，杀牛进酒，殊丰厚。太子骇异，自是每到韦杜”，
辄止其庐。琚补诸暨县主簿，过谢东宫曰：“在外惟闻
太平公主，不闻有太子，臣窃为殿下寒心。”太子命坐，
且泣曰：“计将安出？”琚曰：“召张说、刘幽求、郭元振等计
之，忧可纾也。”太子喜恨相知晚。翌日，授詹事府司直、
内供奉，兼崇文学士，常豫秘谋。不逾月，迁太子舍人，
兼谏议大夫。太子受内禅，擢中书侍郎。公主谋益甚，
琚见事迫，请帝决策。先天二年，事平，进户部尚书，封
赵国公。琚辞以旧官，增户二百。帝于琚眷委特异，豫
大政事，时号“内宰相”，后帝稍疏之。俄拜御史大夫，持
节巡天兵以北诸军。改紫微侍郎，道未至，拜泽州刺
史，削封户百。历九刺史，复封户，又改六州二郡。琚自
以立勋，至天宝时为旧臣，华首外迁，以谴谪留落为
慊。右相李林甫恨琚持功使气，欲除之，使人劾发琚
宿赃，削封阶，贬江华员外司马。又使罗希奭深按其
罪，缢之，时人哀其无罪。宝应元年，赠太子少保。